Diari Oficial de la Generalitat Valenciana


Sumari del DOGV 8516, del 28-03-2019 (2019/2632)

RESOLUCIÓ de 6 de març de 2019, de la Direcció General de Medi Natural i d'Avaluació Ambiental, per la qual s'ordena la publicació de la resolució complementària a la declaració d'impacte ambiental corresponent a l'expedient 210/08-AIA Llíria.
---------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8516

Data del DOGV
:   28-03-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/2632


Data del document
:   06-03-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Llíria
    * impacte ambiental

RESOLUCIÓ de 6 de març de 2019, de la Direcció General de Medi Natural i d'Avaluació Ambiental, per la qual s'ordena la publicació de la resolució complementària a la declaració d'impacte ambiental corresponent a l'expedient 210/08-AIA Llíria. [2019/2632]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental, que estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
  
Publicar en el Diari Oficial de la Generalitat Valenciana la resolució complementària i modificativa corresponent a l'expedient 210/08-AIA Llíria.  
  
«Resolució complementària i modificativa de la declaració d'impacte ambiental de 22 d'abril de 2009.  
Expedient: 210-2008-AIA.  
Títol: explotació porcina de producció de tipus mixt.  
Promotor: Agustín Taroncher e Hijos, SL.  
Òrgan substantiu: Servei de Prevenció i Control Integrat de la Contaminació.  
Localització: parcel·les 122 i 196 del polígon 11 de Llíria (València).  
  
1. Amb data de 22 d'abril de 2009, la Direcció General de Gestió del Medi Natural emet declaració d'impacte ambiental favorable del projecte d'explotació porcina de producció de tipus mixt (cria i engreixament de porcs) en les parcel·les 122 i 196 del polígon 11 de Llíria (València) per a una explotació de 1.200 truges reproductores i 300 places d'engreix. El consum d'aigua estimat era de 15.840 m³/any per a consum animal i 956 m³/any per a aigua de neteja.  
2. Per mitjà de la Resolució de 28 d'abril de 2009, la Direcció General per al Canvi Climàtic atorga a Agustín Taroncher e Hijos l'autorització ambiental integrada.  
3. Amb data de 8 de febrer de 2018, el Servei de Prevenció i Control Integrat de la Contaminació remet la documentació referent a la modificació no substancial a l'efecte de l'emissió d'informe.  
La modificació consisteix en la construcció d'una nau de 300 m² per a albergar truges de reposició i reubicar els animals amb la finalitat de millorar les mesures de benestar animal i no augmentar la capacitat productiva.  
L'activitat existent alberga 1.200 truges reproductores i porquets fins a 16 kg juntament amb places accessòries per al desenvolupament correcte de l'activitat. La capacitat total és de 396 UGMs.  
Actualment no es realitza l'activitat d'engreix; no obstant això, continuen figurant aquestes places en el corresponent registre ramader.  
Les instal·lacions existents són:  
Nau de post-deslletament, gestació i engreix de recria.  
Nau de boxs truges primerenques.  
Nau de parts/maternitat.  
Nau de transició/post-deslletament (2).  
Parcs de truges gestants.  
Nau de maternitat/parts (2).  
Nau de marrans, laboratori d'inseminació i oficina.  
Habitatge guarda.  
Parcs de truges gestants.  
Depòsit d'aigua.  
Menjador-vestidor.  
Mòduls post-deslletament.  
Després de les modificacions proposades, les futures instal·lacions estaran distribuïdes de la manera següent:  
La nau 1 consta de tres espais on hi ha una zona per a primerenques gestants, reposició i sales de porquera. La zona de la reposició és la que es transformarà en porquera i permetrà tindre més espai per als porcs de transició i millorarà d'aquesta manera el benestar animal.  
Nau de boxs truges primerenques.  
Nau de parts/maternitat.  
Nau de transició/post-deslletament (2).  
Parcs de truges gestants.  
Nau de maternitat/parts.  
Nau de maternitat/parts.  
Nau de marrans, laboratori d'inseminació i oficina.  
Habitatge guarda.  
Parcs de truges gestants.  
Depòsit d'aigua.  
Menjador-vestidor.  
Mòduls post-deslletament.  
Nova nau de reposició de 20 x 15 metres.  
  
Informes.  
L'expedient conté:  
- Informe de compatibilitat urbanística favorable de 4 d'agost de 2016.  
- Informe de la Direcció Territorial d'Agricultura de València de 12 de desembre de 2016, de l'ampliació en sentit favorable.  
- Informe favorable del Servei Territorial d'Urbanisme respecte a l'afecció a sòl no urbanitzable protegit agrícola de 6 de març de 2017.  
  
- Certificat de 24 d'octubre de 2007, de la SAT Pozo las Calles del Espinar, on s'indica que la mercantil Agustín Taroncher e Hijos és soci d'aquesta entitat. L'ús d'aquest pou és agrícola.  
- Informe de 30 d'abril de 2018, del veterinari d'inspecció pecuària on s'indica que la ubicació de les instal·lacions compleixen el que estableixen els articles 52, 54 i 55 de la Llei 6/2003, de ramaderia de la Comunitat Valenciana, Reial decret 324/2000, 54 i 55, en el Reial decret 324/2000, de 3 de març, pel qual s'estableixen normes bàsiques d'ordenació de les explotacions porcines, en el Reial decret 348/2000, relatiu a la protecció d'animals en les explotacions ramaderes (punts 5, 6 i 7 de l'annex), en el Reial decret 1135/2002, de 31 d'octubre, relatiu a les normes mínimes per a la protecció de porcs (article 3 i parts corresponents de l'annex), en el Decret 76/1995 (article nové) i en l'Ordre de 14 de febrer de 1996 (article 2).  
  
Tramitació administrativa  
Una vegada analitzada la proposta realitzada i els informes sectorials emesos, el Servei d'Avaluació d'impacte ambiental informa, amb data de 10 d'abril de 2018, després d'analitzar el possible increment d'emissions, abocaments i residus, i atés que segons la documentació remesa, no hi ha modificació de la capacitat productiva, no és previsible que la modificació proposada genere efectes ambientals significatius i que, per tant, o no és necessari sotmetre la modificació del projecte a avaluació d'impacte ambiental pel tràmit simplificat segons article 7.2.c de la Llei 21/2013, d'avaluació ambiental.  
En aquesta mateixa data es va requerir al promotor la justificació del compliment de les condicions ambientals de la declaració d'impacte ambiental emesa amb data de 22 d'abril de 2009 (d'ara en avant DIA).  
  
Amb la finalitat de justificar la condició primera de la DIA es remet el 5 de juny de 2018 sol·licitud de derivació temporal d'aigües davant l'òrgan de conca per un volum de 30.000 m³.  
El 2 d'octubre de 2018, el Servei d'Avaluació d'Impacte Ambiental sol·licita la justificació de l'augment del consum d'aigües i si d'això es derivarà un augment de la capacitat productiva.  
Com a resposta al requeriment del Servei d'Avaluació d'Impacte Ambiental, el 17 de desembre de 2018 l'òrgan substantiu remet al Servei d'Avaluació d'Impacte Ambiental la documentació presentada pel promotor en què aquest es reitera en el manteniment de la capacitat productiva i aporta:  
- Resolució d'expedient d'autorització temporal per a la captació d'aigües superficials de la xarxa de distribució de la Comunitat de Regants de Llíria per a ús agropecuari en el terme municipal de Llíria de 24 de setembre de 2018 amb dos anys de vigència i amb un volum màxim de 30.000 m³/any.  
- Certificat de la Comunitat de Regants de Llíria de 25 d'octubre de 2018, en què s'exposa que en la Junta de Govern de la Comunitat de 16 d'octubre de 2018 es va acordar iniciar l'expedient davant la Confederació Hidrogràfica del Xúquer per a la modificació de les característiques de la concessió d'aigües de la comunitat de regants i hi introdueix el proveïment a poblacions, indústria, granges o explotacions ramaderes i usos esportius.  
A la vista de la documentació presentada es considera que hi ha suficients elements de judici per a resoldre i es prossegueix amb la tramitació de l'expedient.  
  
Consideracions de l'òrgan ambiental  
L'aspecte fonamental del projecte és la ubicació de la nova nau i l'augment no justificat de la demanda d'aigua.  
Tenint en compte que actualment hi ha una zona urbana (urbanització) a escassa distància, la ubicació de la nova nau no podrà disminuir la distància amb la urbanització existent, condició que es compleix segons els plans aportats.  
Per a minimitzar possibles efectes ambientals derivats de les obres d'execució de la nau, s'adoptaran bones pràctiques ambientals en la seua construcció.  
Quant a l'aigua, atés que no s'ha justificat l'increment de cabals, es manté com a acceptable i suficient el consum previst en la DIA de 16.796 m³/any total, incloent-hi aigua de neteja i aigua de consum dels animals.  
Cal assenyalar que en l'apartat de condicions ambientals es procedirà a l'actualització de la legislació vigent en matèria d'aigües, aspecte que no té cap efecte sobre el projecte ni sobre les mesures preventives a aplicar en la gestió de purins en camp.  
Finalment, a més de numerar les condicions de la DIA, es procedeix d'ofici, segons l'article 44.c de la Llei 21/2013, d'avaluació ambiental, a modificar alguns aspectes de les condicions ambientals amb la finalitat d'assegurar-ne el compliment i control, i promoure'n, així, l'eficàcia.  
  
  
Consideracions jurídiques  
1. La modificació del projecte d'explotació porcina de tipus mixt constitueix un dels supòsits en els quals és preceptiva la formulació d'una declaració d'impacte ambiental complementària i modificativa de la DIA de 22 d'abril de 2009, amb la resolució administrativa prèvia que s'adopte per a l'aprovació definitiva d'aquell, segons es desprén de la Llei 21/2013, de 9 de desembre, d'avaluació ambiental, i del Decret 162/1990, pel qual s'aprova el Reglament per a l'execució de la Llei 2/1989, d'impacte ambiental de la Comunitat Valenciana.  
  
2. En l'expedient s'han observat els tràmits previstos en la Llei 21/2013, d'avaluació ambiental i en les altres disposicions que li són aplicable.  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i Avaluació Ambiental competència sobre avaluació ambiental estratègica i de projectes.  
Per tot el que s'ha exposat anteriorment es resol:  
  
Resolució  
  
Primer  
Estimar acceptable, només a efectes ambientals, la modificació del projecte d'explotació porcina de producció de tipus mixt, en les parcel·les 122 i 196 del polígon 11 de Llíria, promogut per Taroncher e Hijos, SL, i s'hauran de complir les condicions de la declaració d'impacte ambiental de 22 d'abril de 2009 que queda modificada i ampliada segons la redacció següent:  
1. a) Amb la finalitat de garantir la disponibilitat de recursos hídrics per a l'activitat, s'haurà de regularitzar l'explotació d'aqüífers davant els organismes de conca corresponents d'acord amb el que s'estableix en la Llei d'aigües.  
b) El consum en l'explotació no podrà excedir els 16.796 m³/any, i s'hauran d'habilitar comptadors per a garantir el compliment d'aquesta condició.  
2. A l'hora d'utilitzar el purí com a fertilitzant, es limitarà la zona d'aplicació a camps de cultiu i pasturatges no naturals, i evitar les proximitats de corrents d'aigua, rius, rierols, barrancs, etc., així com fonts, conduccions subterrànies d'aigua i uns altres possibles focus de contaminació. No se superarà la quantitat de 170 kg de N/ha i any. Preferentment, s'haurà d'enterrar immediatament per a evitar les possibles pèrdues de nitrogen amoniacal.  
3. Sobre la base del Reial decret 324/00 d'ordenació de les explotacions porcines, s'haurà de respectar com a distància mínima, en la distribució de fem sobre el terreny, la de 100 m, respecte a altres explotacions del grup primer, i 200 m, respecte a les explotacions incloses en la resta dels grups definits en l'article 3.B) del Reial decret 324/00 i als nuclis urbans. En relació amb els cursos d'aigua, es respectarà el que s'estableix en el reglament de domini públic hidràulic, que desplega els títols: preliminar, I, IV, i VI i VII del text refós de la Llei d'aigües, aprovat pel Reial decret legislatiu 1/2001, de 20 de juliol.  
  
4. Haurà de realitzar-se control anual de l'estat de les fosses de purins, de manera que se n'assegure la impermeabilitat, control que haurà de documentar-se i presentar-se davant l'òrgan substantiu i òrgan competent amb la periodicitat que aquest considere.  
5. Si es detecta que la capacitat d'emmagatzematge de purins és insuficient per a emmagatzemar el volum real de purí generat, almenys, de tres mesos segons el pla de gestió adoptat, s'haurà d'ampliar aquesta capacitat amb la construcció d'una bassa de purins perfectament impermeabilitzada.  
La justificació de l'adequada capacitat d'emmagatzematge podrà realitzar-se amb el programa ECOGAN del Ministeri d'Agricultura, Pesca i Alimentació o similar. En el cas que el programa indique capacitat insuficient es procedirà a construir una fossa exterior de purins i es comunicarà la modificació del projecte a l'òrgan substantiu ambiental.  
  
Es remetrà a l'òrgan substantiu la justificació de l'adequada capacitat d'emmagatzematge segons el paràgraf anterior.  
6. Es comunicarà a aquesta direcció general qualsevol variació que es produïsca en la destinació dels residus.  
7. La nova nau de reposició es construirà sense disminuir la distància a zona urbana i s'adoptaran bones pràctiques ambientals de caràcter general tals com les que poden consultar-se en l'enllaç següent: http://www.agroambient.gva.es/es/web/ceacv/guias-de-buenas-practicas-ambientales.  
  
Segon  
La modificació de la declaració d'impacte ambiental no serà objecte de cap recurs sense perjudici dels que, si escau, procedisquen en via administrativa i judicial contra l'acte pel qual s'autoritza el projecte.  
  
  
Tercer  
Publicar aquesta resolució complementària i modificativa de la declaració d'impacte ambiental de 22 d'abril de 2009 en el Diari Oficial de la Generalitat Valenciana de la forma reglamentària, d'acord amb el que disposa l'article 41.3 de la Llei 21/2013, de 9 de desembre, d'avaluació ambiental.  
La regulació de la vigència de la present declaració d'impacte ambiental complementària i modificativa de la DIA de 22 d'abril de 2009 serà l'establida en l'article 43 de la Llei 21/2013.  
  
València, 25 de gener de 2019.- El director general de Medi Natural i d'Avaluació Ambiental: Antoni Marzo i Pastor.»  
  
València, 6 de març de 2019.- El director general de Medi Natural i d'Avaluació Ambiental: Antoni Marzo i Pastor.